Sähköisten julkaisujen arvonlisävero alenee 24 prosentista 10 prosenttiin. Hallitus esittää, että sähköisiin julkaisuihin sovelletaan samaa alennettua arvonlisäverokantaa kuin painettuihin julkaisuihin.

Esityksen mukaan muutos koskee

sähköisiä kirjoja ja äänikirjoja

sähköisiä sanoma- ja aikakauslehtiä

painettujen lehtien irtomyyntiä.

Veronalennus ei koske kokonaan tai pääasiassa mainontaan tarkoitettuja julkaisuja eikä kokonaan tai pääasiassa musiikki- tai videosisältöä sisältäviä julkaisuja. Vastaavasti tietokoneohjelmia tai -pelejä ei pidetä sähköisinä julkaisuina.

”Alempi verokanta kannustaa sähköisten sisältöjen kehittämiseen ja uuden teknologian käyttöönottoon. Tämä on erinomainen uutinen media-alalle. Suomelle sähköisten julkaisujen alv-kannan yhdenmukaistaminen painettujen kanssa oli tärkeä tavoite, joka saadaan viimein toteutettua”, sanoo valtiovarainministeri Petteri Orpo.

Hallitus antoi esityksen lainmuutoksista torstaina 13. joulukuuta. Muutosten on tarkoitus tulla voimaan ensi heinäkuun alusta. Esitys julkaistaan Hallituksen esitykset ja päätökset -sivulla.

Tutustu lausuntoihin sähköisten julkaisujen arvonlisäverotuksesta (uutinen 27.11.)

Sähköisten julkaisujen arvonlisäverosta syntyi sopu EU:ssa (uutinen 2.10.)

Lisätietoja:

Neuvotteleva virkamies Risto Sakki, puh. 02955 30294, risto.sakki(at)vm.fi

Hallitusneuvos Tommi Parkkola, puh. 02955 30344, tommi.parkkola (at)vm.fi